khistorydata/jeongjo-sjw-relations huggingface dataset:
정조 22년
戊午三月初八日卯時上御重熙堂禮兵房承旨入侍時行左承旨李書九右副承旨李肇源假注書呂東植記注官金良倜記事官承膺祚以次進伏訖上曰武科殿試規矩單子事體之重與文科御題一體而今番之誤書頒布由於政院之不審邪該曹之誤認耶肇源曰此由於本院之誤書頒布而然故方入惶恐待罪啓辭矣上命書傳敎曰昭寧園忌辰受香當遣奉審之行而獻官旣特差仍令獻官奉審以來局內一體奉審上曰兵判如已來待入侍可也良倜承命出傳與兵曹判書李時秀偕入進伏上敎時秀曰今番殿試試記依前例以所居各道分類修正本曹及各營所管亦爲分類唱榜時各使該校分給紅牌捧單後亦以道類第次應射可也時秀曰武科殿試受點規矩單子事體之重與文試御題無異曾因下敎作樻子奉安尊閣而每於受點之時曹吏來受於政院誠極未安從今以後自政院招致郞官齎傳事定式施行何如上曰依爲之出擧條時秀曰嶺南抄上武士殷遇亨昨年以沒技直赴當赴於今番殿試而直赴帖不爲來納所當勿施而係是特敎恩賜者故敢此仰達矣上曰殿試則許赴帖文不爲來納之罪決棍懲勵可也出擧條時秀曰今日禁軍替番之時該廳書員逐名打點入門而額外禁軍尹而烈不佩號牌冒稱入番肆然攔入至打申聞鼓之境不能檢飭臣方惶恐待罪而禁軍將李烷本曹入直郞廳及當該守門將竝爲先汰去其罪狀令該府拿問處之尹而烈假稱攔入之狀萬萬痛駭移送秋曹依法勘罪何如上曰依爲之擊鼓人卿其棍問草記可也出擧條上曰在前則闕內有擊錚之事如有抱冤之人則入擊於協陽門外或慶熙宮之廣達門外矣先朝編輯文獻備考以後復置申聞鼓於進善門及建明門蓋出於欲使抱冤者得以登徹之聖意而近來謬例至於裹鼓掛鼓之境或有來擊傳漏鼓之事是豈設施之本意乎肇源曰近來門禁不嚴至有額外禁軍攔入擊鼓之擧事極可駭常時不能檢飭之兵曹判書與入直堂上竝從重推考何如上曰依爲之出擧條肇源曰卽伏見平安監司義州府尹狀啓則冬至使一行還渡江出來在於初五日酉時而狀啓之到院在於初八日卯時以日則爲四日以時則爲三十一時直撥之若是遲滯事極可駭不能申飭之該道道臣及義州府尹竝從重推考何如上曰依爲之後勿如是之意書目嚴飭題送可也出擧條命時秀先退敎書九曰次對久未爲之大臣所愼近則如何云耶卿其問之也又敎曰春到記當於殿試前爲之而生劃出榜若至再明則日子甚迫自政院書報試所使之明日內出榜之地而亦須整勅俾嚴科場可也書九先退上命書傳敎曰左副承旨入侍賤臣承命出傳左副承旨尹致性進伏上敎致性曰承旨家老人今爲幾歲而亦爲偕老乎致性曰今爲七十四歲而今番以偕老蒙恩資矣上曰回巹當在何時致性曰當在明春矣上曰已入耆社乎致性曰未經實職故耆社則不得入矣上命書傳敎曰今因言端聞之左副之父今番陞資而耆社尙未題名云知中樞作窠前都摠管尹弘烈擬入事分付上曰政官牌招開政出榻敎又命書傳敎曰吏判兼帶判金吾之任許遞今日政以陞資未經人擬入事分付敎致性曰今番之同爲陞資者幾人致性曰金翊休呂善亨姜游等諸人矣命書公事判付訖命退承史以次退出
정조 22년
戊午三月初八日戌時上御重熙堂坐直承旨入侍時行右承旨李益運假注書呂東植記注官金良倜記事官承膺祚以次進伏訖上曰故重臣李玄錫所著游齋集承旨亦見之否益運曰見之矣上曰曾聞李玄錫夢遇群仙得來酒方之說矣日前其後孫李泳夏適以注書登筵故問之則不知云而取見其文集果有是說近來年少輩之未諳渠家故事甚慨然矣李游夏與李泳夏爲幾寸乎益運曰爲三從兄弟云矣上曰李游夏今在何處云耶益運曰聞在江郊而向因尹持訥李重蓮之連次擬薦於翰注有勿以李游夏檢擬於堂后銓注之敎故尙今揭壁於堂后矣上曰此不過一時下敎卽爲分揀揭壁亦令祛之可也上曰未下直爲幾人知入可也賤臣承命出傳回奏曰問於吏曹則只有兔山縣監崔粹絅一人而方在鎭安任所云矣上命書榻敎曰未赴任兔山縣監除朝辭命退承史以次退出
정조 22년
行都承旨李晩秀坐行左承旨李書九坐行右承旨李益運坐左副承旨尹致性坐右副承旨李肇源坐直同副承旨兪漢謨坐直注書曺錫中仕洪奭周病假注書呂東植仕直事變假注書鄭日泰仕
정조 22년
李書九啓曰明日抄啓文臣親試時處所以何處爲之乎敢稟傳曰到記處所爲之
정조 22년
李肇源啓曰壯勇大將趙心泰明日本營習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 22년
以李德鉉囚單子傳于尹致性曰監試官等旣罷職與李弘達放
정조 22년
兵曹口傳政事副司果沈象奎單付
정조 22년
以慶尙監司李亨元狀啓醴泉郡民家失火事傳于兪漢謨曰該邑民事被燼若彼夥然其中小殘獨戶如有公私身役一竝勿徵仍又嚴飭道臣拔例顧助被燼各戶畢奠接後形止使卽報來轉報本司後草記事令廟堂知悉
정조 22년
李肇源以都摠府言啓曰今初十日明政門親臨到記儒生製述時侍衛寶劍當爲備員而副摠管洪義榮睦萬中俱有身病申應周壯勇營習陣進去韓用龜未肅拜一員未差侍衛寶劍不得備員合有變通之道令政院稟旨變通仍令該曹卽爲口傳差出待下批牌招以爲備員侍衛之地何如傳曰竝許遞與未差之代令該曹前望單子入之可也
정조 22년
摠管前望單子入之金箕性李敏輔鄭昌順趙宗鉉安昌君燝落點
정조 22년
李書九以禮曹言啓曰卽接四館所所報則甲寅年濟州道科入格幼學鄭泰彦遭故未赴殿試而今始上來云矣幼學鄭泰彦依例許赴於今式年殿試何如傳曰允
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭正日相値不得爲之之意敢啓傳曰知道
정조 22년
李肇源以訓鍊都監言啓曰今三月初十日明政門親臨春到記儒生試取時因兵曹節目金虎門軍九十一名把摠鄭潤玉哨官趙元軾率領設布帳外排立廣智營軍六十名哨官安弘燁軍餉色軍二十名北營標下軍三十五名入直別將李章漢率領弘化門外北大路排立作門雜人一切嚴禁事畢後各還直所而竝待標信擧行之意敢啓傳曰知道
정조 22년
李肇源以御營廳言啓曰今三月初十日明政門親臨春到記儒生試取時依兵曹節目新營集春營東營入直軍各留營直餘皆除出入直千摠林泰遠哨官張喜喆姜碩率領弘化門外南路排立作門事畢後各還本處入直而集春營東營入直軍竝待標信擧行之意敢啓傳曰知道
정조 22년
戊午三月初九日卯時上御春塘臺別付料試射入侍時右副承旨李肇源同副承旨兪漢謨記事官曺錫中記注官金景煥記事官承膺祚以次侍立上具平戎服乘輿出萬八門保定門由明光門入靑陽門詣春塘臺降輿陞座試官兵曹判書李時秀行副護軍林栽洙宣傳官李馨秀以次進伏上曰西北別付料試射例爲幾巡耶時秀曰例試十巡而因下敎或試五巡或三巡之時亦多有之矣上曰付料軍官試五巡未付料軍官試一巡可也上曰前排列立於稍遠處交龍旗立於前排之後近仗軍士及院隷皆令列立於其外俾無紛沓之患此後殿座皆依此爲之也肇源啓請宰樞執鼓應射人以次發射訖上曰鐵箭百五十步能射自願者捧擧案試射可也應試者三射訖上曰別付料施賞謄錄入之賤臣承命問於兵曹回奏曰謄錄則無之只有別單啓下者故持入矣上覽訖啓下施賞別單命肇源漢謨卽爲頒賞上命書傳敎曰春到記製述明日爲之該房知悉又命書榻敎曰明日親臨春到記處所明政門爲之又命書榻敎曰不爲仕進承旨許遞前望單子入之待下批牌招察任仍命退諸臣以次退出上還內
정조 22년
戊午三月初九日未時上御便殿都承旨入侍時行都承旨李晩秀記事官曺錫中記注官金良倜記事官承膺祚以次進伏上曰朴崙壽俄令入來於鑄字所其果入來耶晩秀曰已來待矣上曰從當有所下敎姑令退去也上曰試官進不進知來賤臣出問回奏曰一提學懸病其他姑未及知來云矣上命退承史以次退出
정조 22년
行都承旨李晩秀坐行左承旨李書九坐行右承旨李益運坐左副承旨尹致性坐直右副承旨李肇源坐同副承旨兪漢謨坐直注書曺錫中仕洪奭周病假注書呂東植仕直事變假注書鄭日泰仕
정조 22년
藥房副提調李晩秀啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
李肇源啓曰備邊司郞廳來言今日賓廳日次而大臣身病不得來會云矣敢啓傳曰知道
정조 22년
傳于李肇源曰侍衛軍兵雨具
정조 22년
傳于李書九曰禮兵房承旨入侍
정조 22년
檢校待敎沈象奎啓曰今日親試抄啓文臣姜浚欽旣書進字趁不待令晩始來待於行禮之後事甚駭然推考警責何如傳曰允
정조 22년
李肇源啓曰日前監軍單子以該廳之不能照檢事飭敎何如而今日單子中宣傳官李石求在外而又以別入直誤爲懸頉事之駭然莫此爲甚當該掌務宣傳官所當重勘而本院請推之外無他可施之罰何以爲之敢稟傳曰可謂愈往愈甚萬萬駭然當該掌務宣傳官拿問嚴勘
정조 22년
兵曹以任嵂爲摠戎中軍
정조 22년
尹致性啓曰行大司憲宋煥箕在外執義柳畊掌令鄭㝡成尹益烈持平申溆趙台榮牌招啓辭未下監察茶時之意敢啓傳曰知道
정조 22년
以寶劍望筒傳于李肇源曰在外及未肅拜摠管竝許遞令該曹口傳差出
정조 22년
兵曹口傳政事以趙鎭寬爲都摠管以洪明浩李鼎運任嵂爲副摠管
정조 22년
李書九以弘文館言啓曰副應敎李魯春校理李貞運自鄕上來云與新除授副校理鄭來百一體牌招察任何如傳曰允
정조 22년
李肇源以壯勇營言啓曰今此式年武科殿試時本營直赴殿試人應試應頉區別別單前已啓下而知彀官徐有馨昨日直赴殿試別單書入之意敢啓傳曰知道
정조 22년
李肇源以兵曹言啓曰卽伏見黃海兵使金㷞狀啓則道內五營將所屬團束軍兵與各鎭牙兵今春官鎭門聚點時分遣裨校使之廉探則軍馬服色僅免執頉代點徵斂亦無其弊而軍器什物或有見缺處故就其最甚邑座首監色從輕重決棍懲礪後斯速修改之意嚴飭云矣軍器什物係是陰雨之備則常時不能修改致有此執頉之擧其在戎政誠甚疎忽執頉最甚邑當該守令從重推考何如傳曰允
정조 22년
尹致性以刑曹言啓曰因兵曹啓辭武科覆試一所誤唱之差備官令攸司照法勘罪事傳曰允科體至嚴誤唱之差備官若卽勘治則當者豈有呼冤聽者不當取信考官監試官罷職參考官從重推考可也事命下矣誤唱差備官池得源係是出身移義禁府處之何如傳曰允
정조 22년
尹致性以刑曹言啓曰卽接左邊捕盜廳移文則今番監試會試時海西居金光益夤緣二所摘奸備郞或稱祕密廉探或稱備局摘奸誘䝱科儒狼藉徵賂現發於譏詗光益及同謀人金龜明一一自服而光益頃因備局草記批旨已爲押送該道而龜明出沒綢繆蹤跡之殊常情狀之叵測與光益可謂一而二二而一照法嚴處云矣金龜明之爛熳同情罪犯誠極痛惡而係是出身移義禁府嚴處何如傳曰何累王府還送該廳使之下送北兵使處令通判親執嚴刑遠地充定軍役勿揀赦前可也
정조 22년
尹致性以義禁府言啓曰刑曹啓辭內誤唱差備官池得源係是出身移本府處之事允下矣池得源今方待命拿囚之意敢啓傳曰何足責付之訓鍊院堂上別樣科治可也
정조 22년
吏曹啓目粘連觀此弘文館應敎韓用鐸上疏則以爲臣與承政院同副承旨臣兪漢謨有妻三寸應避之嫌臣之所帶春秋兼銜在法當遞乞命有司照例遞改以存公格亦爲白臥乎所相避之法在下當遞韓用鐸兼帶春秋館編修官之任依例減下何如判付啓依回啓施行爲良如敎
정조 22년
禁府啓目兵曹佐郞李卿尹原情云云傳旨內辭緣泛稱遲晩刑推得情何如判付啓姑爲附過放送爲良如敎
정조 22년
吏曹口傳政事兵曹佐郞李卿尹成均館典籍李重采相換
정조 22년
禁府啓目二所監軍李貞坤原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓供語無嚴不知御牌事體冒犯無於古之罪委折待判堂以下備員更爲嚴問取招爲良如敎又啓目前禁軍將李烷前佐郞趙秀民前守門將尹弘鼎等原情云云傳旨內辭緣泛稱遲晩所當請刑是白乎矣趙秀民段曾經侍從勿爲請刑載在大典通編議處爲白乎旀李烷尹弘鼎等段傳旨內辭緣泛稱遲晩竝只刑推得情何如判付啓旣皆汰職足云勘罪竝只放送爲良如敎又啓目宣傳官金煐原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目掌務宣傳官李彬原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓依允又啓目前宣傳官張守初柳文儉等原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編竝只議處何如判付啓所犯該廳之羞恥兺不喩文武雖異同是士夫則乃敢周遮游辭於曰有曰無一矢五矢之間究厥所爲節節痛惡以國試爲名而名係宣傳官之任者作鼠竊之習施以何律律當於罪是隱乙喩原公事勿施更待判堂以下備員嚴問得情又復抵賴當嚴訊取服勘以科場之律以此添問目捧供爲良如敎
정조 22년
傳于尹致性曰該付捧供極爲駭然王府擧行如彼慢忽囚人何以知戢輸款乎今日開坐禁堂竝罷職
정조 22년
知敦寧李秉鼎疏曰伏以臣負萬死難贖之罪犯九牌荐違之誅律以邦憲金木猶輕而伏蒙聖度寬貸薄從勘罷未一旬而軍銜之敍復如舊甫數朔而敦府之除命又降釁累賤臣何以得此驚惶感激不知所云仍伏念臣孤立無朋信心直行仇怨溢世鋒鏑叢身前後遭罹何所不有而伏惟我聖上天地以庇覆日月以照燭拔之於衆怒群猜之中置之於陶鎔生成之內苟非然者臣身薤粉亦已久矣其何能得有今日乎恩造罔極殞結難酬尙冀畏愼懲吹以卒承全保之大德而不幸銓任一出便作擠臣奇貨客臘臺言之詬辱旣無餘地春初相臣之提奏轉加一層心迹䵝昧身名僇敗撫躬慙痛尙復何言噫嚴覈得實卽臣前疏所請則今此相奏在臣爲幸第其所陳旣曰不齒朝紳又曰强爲掩覆繼以關係世道有所憂慨等語結之其辭峻其意深似扶似抑持之太急欲使左右推盪掉脫不得噫臣之得罪於此大臣多矣無怪其言之如此而抑臣之所自悼者有之臣雖賦命多奇叨寵踰分無事招口有動輒躓而亦不料忽陷罔測之案永抱難洗之羞也伏見伊日批旨下者諭之以備陳事狀申之以爲尊朝廷聖敎諄複德意藹然此政知我者天曲爲之地臣奉讀以還自不覺血淚之被面更安敢費辭煩籲重犯瀆擾之誅哉第言出廟堂便成公案今若因仍覆蓋終不得一番査實置人言於若存若無之間處臣身於不生不滅之中則臣何以擧顔於天日之下哉倘蒙聖慈惻然哀憐特降明命則其大有關於國家刑政誠如相臣之奏此豈獨螻蟻微臣之私幸也哉且臺閣論事許以風聞則其虛其實在臺官無少加損在臣身有關人鬼亦豈非大聖人俯垂憫念處耶此事未辨卞之前無非臣伏地待勘之日官職去就尙何暇論嗚呼生逢堯舜矢心自廢是豈臣所樂爲而只緣臣不善謀身積忤當路名行無素怨憾迭發畸蹤孑孑傍視耽耽上負則哲之聖眷下墜淸愼之家規忠孝俱缺無所逃罪且臣區區情理曾已屢控今何敢更事煩聒而顧臣老母冬春以來神氣益綴近添毒感尙未脕危實有朝夕難保之慮斷無頃刻暫離之望玆敢瀝血緘辭仰首呼號伏乞聖明亟賜處分明覈事實仍命刊臣姓名於朝籍俾得以避遠駭機保有軀命歸養老母專意扶護則臣雖死之日猶生之年臣無任云云答曰省疏具悉向來臺避有辱淸朝此所以爲之若浼不欲更提者卿其勿辭行公
정조 22년
判義禁尹師國疏曰伏以臣根孤植弱初無墻壁之依天高地厚偏被雨露之化內外揚歷涯分已踰前後叨冒絲毫莫補頂踵毛髮莫非君賜而樗櫟之材本自無用蒲柳之質今焉已衰受恩如天圖酬無地居常愧懼若隕淵谷不自意歲首頒綸普推及老之恩特旨加階至及無似之喘一品崇秩裒然廁跡手擎華誥闔門頌祝嗚呼以臣螻蟻之賤何以得此於聖明之前也感激之衷雖不辭於湯火踰濫之懼去愈深於負乘此際特降判金吾擬入之命而除旨踵下召牌儼臨在臣叩謝之忱敢不竭蹶趨承而臣於向來待罪禁堂也自速大戾至被嚴譴尙今追思惶汗浹背伊時堂疏峻發聲罪狼藉人言之來臣固甘受而況今新除之職任又是一府之長席朝庭之上四維爲重僨敗之地再誤是懼臣雖欲拚棄廉隅冒沒承膺其可得乎且臣素患脚病時値換節一倍添劇頑痰流注腿膝拘攣房闥之內欲起還仆縱非情勢以此病狀趨闕祗肅萬無其望不得已坐犯違傲冒入文字伏乞天地父母俯垂諒察特許鐫改俾安私分仍治臣瀆擾之罪以肅朝綱千萬幸甚臣無任云云答曰省疏具悉卿其勿辭行公
정조 22년
修撰柳相祚疏曰伏以臣臘末擅離徑尋之章顧其情私雖出不獲之擧論以紀綱合猥褻之誅而聖明仁覆以孝爲理曲察微私不以爲罪諭之以勿辭往護臣雙擎恩批且惶且感晨夜跃涉歸見病母邀醫試藥調治趁時聖恩至此隕結無地又況在外許遞之命特下於本館請牌之日臣方攢祝洪私微忱倍激而亦自幸自今以往其將得以專意看護且安微分矣忽於前月二十七日伏奉修撰除旨乍遞旋除華銜依前馹召有命恩誥遠下前後寵渥俱出常格臣雖至愚至劣豈不知不俟駕屨竭蹶趨承之義哉第伏念臣母積痼之症去益沈劇小失療治之方輒有蒼黃之境臣於此際有不可暫刻離舍聞命之日仍卽治疏上送恭俟嚴譴矣迺以呈家之違式見斥於喉院懇迫之私無以仰暴違傲之罪又復添重臣罪至此尤合萬戮玆敢瀝血呼籲申控悲懇伏乞聖明俯垂矜念特許鐫改臣所帶職名仍治逋慢瀆撓之罪以肅朝綱不勝幸甚臣無任云云省疏具悉爾其勿辭俟少間卽爲上來察職
정조 22년
戊午三月初十日卯時上御便殿禮房承旨入侍時行左承旨李書九右副承旨李肇源記事官曺錫中金景煥承膺祚以次進伏訖上命書傳敎曰雖是好雨諸生之沾濕宜念而亦不必會且歸矣春到記製述退期兼行於再明日殿試取其居魁者付之擧人榜尾來會之諸生泮長率往泮宮待題下以二月朔日次講上齋生應製試事分付仍敎曰注書持此傳敎出往儒生來會處詳細知委後入來可也錫中承命出去假注書呂東植進伏上命書傳敎曰今日應製雖非入於日次到記者今日來待生進及新榜生進皆令許赴又命書傳敎曰到記製述旣退行侍衛軍兵解嚴抄啓文臣親試仍爲之處所以便殿爲之仍敎曰試所承旨與試官及諸文臣入來可也賤臣承命出傳左副承旨尹致性進伏一提學鄭民始二提學沈煥之原任直提學徐龍輔直提學李晩秀原任直閣金祖淳檢校待敎沈象奎等率抄啓文臣以次入就拜位行禮訖民始等陞殿上命入懸題紙象奎擎懸題紙進伏上命書御題民曰雨我公田君曰駿發爾私賦懸題訖晩秀曰判義禁尹師國除拜後過三日不爲出肅依定式推考警責仍卽牌招何如上曰依爲之出擧條上曰試所承旨與試官出往鑄字所待先呈入來隨到考入可也致性及民始等先退錫中頒傳敎後還入進伏上曰果已一一知委而儒生亦爲幾何錫中曰詳細知委而儒生則不多矣上命下御題敎錫中曰爾往泮宮與泮長收券以入而待儒生齋會後懸題限人定捧券今番當拔例施賞使之盡意製進爾則待收券畢後復命可也錫中先退仍命退承史以次退出
정조 22년
李書九啓曰正月十一日日次輪對官奉常判官李東埴敦寧參奉李鼎圭軍資正李心傳禮曹正郞夫宗仁二十一日日次輪對官校書副正字洪儀泳戶曹佐郞趙學敏內資直長李是釬司圃直長韓啓重尙瑞副直長李厚延二月二十一日日次輪對官典設別檢李運復通禮院引儀金愿刑曹正郞李觀秀濟用判官柳詢三月十一日日次輪對官廣興守趙鎭完奉事吳琰成均學諭朴昌擧司僕主簿李英秀司䆃主簿黃井彦禮賓參奉張顯孫來待矣傳曰入侍
정조 22년
李晩秀啓曰諸承旨持公事入侍事命下而六房無公事不得入侍之意敢啓傳曰知道
정조 22년
李晩秀啓曰前咸鏡監司李鼎運前平安兵使任嵂依下敎來待矣傳曰入侍
정조 22년
兪漢謨啓曰監兵使遞來後密符親納例也而前江原監司徐有防使其親裨替納事甚未安推考警責何如傳曰允
정조 22년
李書九啓曰今此試官望中時無職名人令該曹口傳付軍職何如傳曰允
정조 22년
傳于李書九曰二月朔日次儒生殿講上齋生應製賦居首二下一進士崔壽亨詔居首三下生員金會淵竝直赴會試賦二下進士朴宗球三上一進士鄭東晩三上進士權襈任得常各給二分三中一生員宋文晦三中進士宋文顯李東師金文欽李翼詔草三下進士安光宇金鼎元賦三下進士韓羽逵韓象洪李在璣李儒冕生員洪準源進士李光顯具康生員李在修進士兪孟柱生員鄭淞各給一分詔次上進士李漢德等二人賦次上李英玉等七十五人今年內節製到記及日次應製勿拘圓點食堂竝令許赴事分付
정조 22년
傳于尹致性曰左副承旨入侍
정조 22년
傳于兪漢謨曰同副承旨入侍
정조 22년
傳于李肇源曰當該注書推考
정조 22년
以寶劍望筒傳于李肇源曰懸頉摠管許遞今日政差出
정조 22년
有政吏批行判書閔鍾顯進參判李敬一式暇參議李勉兢牌不進行都承旨李晩秀進以尹弘烈爲工曹判書以李鼎運爲刑曹參判以姜彝正爲左尹趙鎭寬爲知義禁以柳誼爲同義禁以李海淸爲兵曹佐郞以金載謙爲平市令贈吏判尹敬宗左贊成例兼贈吏參尹志和吏判文衡例兼贈吏議尹敍績吏參例兼以上判義禁尹師國三代追贈永興府使金熙朝今加嘉善事承傳
정조 22년
李肇源以兵曹言啓曰五衛將鄭聖鵠身病猝重時月之內無望供職呈狀乞遞病旣如此則不可强令察任改差何如傳曰允
정조 22년
兵批判書李時秀進參判柳誼病參議金啓洛病參知柳師模入直右副承旨李肇源進以閔鍾顯爲都摠管以趙尙鎭爲副摠管以申大顯爲訓鍊都正以李熙燮爲兼司僕將以金敬膺爲五衛將以金禮欽爲都摠經歷大護軍徐有防趙鎭寬護軍徐邁修洪仁浩以上竝單付都摠管趙尙鎭
정조 22년
再政吏批以金孝眞爲司諫以李儒修爲掌令李東煥爲持平李羲甲爲獻納趙萬元爲正言沈興永爲副校理
정조 22년
以咸鏡監司李鼎運狀啓永興本宮築垌告訖效勞裨校願納人別單登聞事判付內啓下禮曹爲旀本宮垌役之四十九年之間逐年修補至於今年爲役甚鉅幸卽告成道伯不過職分內事且異於躬往監董而地方官之着意致力措置瞭然事功易就亦不擾民甚爲可嘉永興府使金熙朝加資都看役嘉義金敬膺相當職除授看役邑校帖加府吏一人宮屬二名令道臣從優施賞其中石子願納雖不過數百金云而年前畿邑用民力於鳳鳥峰役事時雇丁之代許其防給而願納之弊莫甚於其時至令貽羞今番本宮垌役所重尤爲自別不可以願納許令捧用亦令道伯從便還給後狀聞事分付爲良如敎
정조 22년
兪漢謨以賑恤廳啓曰東部仁昌坊契任掌金好江今月初八日本洞道傍得一歲遺棄男兒同里居良女李召史欲爲收養貧不自食願爲受料告于本部自該部同日牒報故依節目給料使之乳養之意敢啓傳曰知道
정조 22년
李肇源以扈衛大將意啓曰別將白師誾身病甚重勢難察任改差何如傳曰允
정조 22년
李肇源以兵曹言啓曰直赴殿試奉承傳別武士鄭光周等三百九十九人隨其錄名許赴於明日殿試之意敢啓傳曰知道
정조 22년
李肇源以兵曹言啓曰今此戊午式年武科殿試時直赴殿試人應試別單書入之意敢啓傳曰知道
정조 22년
李肇源以訓鍊都監言啓曰今三月十二日明政門親臨式年文科殿試懸題詣春塘臺武科殿試時因兵曹節目挾輦軍一百名把摠李煥哨官成永喆率領侍衛西營軍四十五名哨官鄭率領設布帳外排立金虎門軍一百名把摠金宅和哨官趙元軾率領觀豐閣前路列立馬路作門廣智營軍六十名哨官安弘燁軍餉色軍二十名北營標下軍三十五名入直別將李禹鉉率領弘化門外北大路排立作門雜人一切嚴禁而詣春塘臺後作門移設於月覲門外事畢後各還直所而竝待標信擧行之意敢啓傳曰知道
정조 22년
李肇源以禦營廳言啓曰今三月十二日明政門親臨式年文科殿試懸題詣春塘臺武科殿試時依兵曹節目新營東營集春營入直軍各留營直餘皆除出入直千摠徐有鳳哨官鄭臣弼李光玄率領弘化門外南路排立作門詣春塘臺帳殿後作門移設於月覲門外事畢後各還本處入直而東營集春營入直軍竝待標信擧行之意敢啓傳曰知道
정조 22년
尹致性以義禁府言啓曰時囚罪人池得源拿囚草記批旨內何足責付之訓鍊院堂上別樣科罪可也事命下矣池得源出付訓鍊院之意敢啓傳曰知道
정조 22년
李肇源以訓鍊院知訓鍊事言啓曰謹依義禁府草記批旨誤唱差備官池得源嚴棍十五度汰去之意敢啓傳曰知道
정조 22년
校理李貞運疏曰伏以承政院注書臣曺錫中卽臣之甥姪也春秋兼銜自有應避之嫌而堂后所帶元無遞改之規則臣之兼銜在法當遞玆敢援例陳章伏乞聖慈亟令選部遞臣春秋之銜以存公格千萬幸甚臣無任云云省疏具悉疏辭下該曹稟處
정조 22년
執義柳畊掌令鄭㝡成持平申溆校理李貞運金銑副校理鄭來百正言尹涵副修撰朴吉源金近淳啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命仍許捧入未徹之啓特賜允兪半行刀割答曰不允執義柳畊掌令鄭㝡成持平申溆正言尹涵啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥籍逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允執義柳畊掌令鄭㝡成持平申溆啓曰請寢李汝節定配之命更令王府嚴覈取服施以當律措辭見上答曰不允正言尹涵啓曰請金甲島爲奴罪人克觀更令王府嚴鞫得情夬正王法措辭見上請逆賦尙魯亟施孥籍之典措辭見上請濟州牧定配罪人姜彝天黑山島定配罪人金履白慶源府定配罪人金鑢更令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上新除授大司諫金翰東時在慶尙道安東地請斯速乘馹上來事下諭答曰不允下諭事依啓
정조 22년
去月朔日次儒生殿講上齋生應製御考榜賦二下一進士崔壽亨父禊二下進士朴宗球父禮源三上一進士鄭東晩父啓淳三上進士權襈父埴任得常父希澤三中一生員宋文晦父鼎休三中進士宋文顯父鼎休李東師父道徽金文欽父載厚李翼父日煥三下進士韓羽逵父應一韓象洪父榮鎭李在璣父命後李儒冕父鼎運生員洪準源父眞人進士李光顯父元彬具康父允斌生員鄭淞父彦賓生父彦相進士兪孟柱父漢輔生員李在修父仁祐次上生員李英玉父駿祥進士鄭載遠父恒喆生父恒燮任尙泰父致寬安國彬父大濟權漢浩父繼學韓重謩父命垕朴宗薰父參源曺錫正父晩振生父彙振李升淵父義和南秉寬父鶴聞生員李鳳采父源福生父松福進士南履正父羽老生父宜老生員李箕采父得源進士金相任父茂澤生員兪益柱父漢禹洪志燮父秉聖進士任履周父邁生父薖玄承祚父範宇生員姜忠永父頤慶進曺錫倫父羽振李心永父齊樞生父齊桓生員申光軾父睍進士金光炅父世喆生員李奎鎭父敏謙進士柳信根父誼李殷儒父絅延李容羽父長祐李需光父慶翊生父慶䎘生員朴燦玟父禧錫進士崔楨勳父齊斗柳秉均父煥猷蔡弘臣父綱夏生父亨夏生員任壽益父尙淹進士成烈父復榮李興慶父命馥生員趙宗鎭父時正鄭勛祖父得人柳東煥父匡天進士趙道遇父彬生員沈魯巖父樂洙閔哲儒父邦仁進士李大圭父師俊金聖球父道徵李禮曾父倚明朴民淳父敬鎭金重淳父履規生員閔祖榮父雨龍進士柳輨父德由生員廉隅人父八俊進士權大觀父生父㼇成海應父大中生員安景祺父有相進士孫秉魯父思駿姜世望父文行趙鎭壽父宇喆沈英錫父㴛許父儼進士成致商父若天韓錫倫父德雨崔秀俊父光泰金鎭白父玉基生員孟性淳父欽中進士鄭弼東父澣生員李翼榮父相重進士閔致孝父聖爀生員睦仁圭父萬中進士李麒俊父克禮朴道采父珦生員沈曅父禧進士李敎明父延伋生員李鳴煥父秉休進士洪秉善父希泳朴謙進父宗默李義用父學中生員趙鎭室父詔三下生員金會淵父鍾正草三下進安光宇父構金鼎元父蓍耇次上進士李漢德父思祚丁德奎父賢迪生員李永老父敬倫李永晋父敬一朴宗民父㴟源生父奇源鄭可默父壽東進士沈魯崇父樂洙生員成永愚父鼎鎭民曰雨我公田君曰駿發爾私賦進士崔壽亨二下一天地交兮曰泰羲氏象於周家理稷祖之菑畬勤豳氓之耕稼民曰君而君民蘇氏有此善解兩相忘於爲我一其心於錫爾讀周詩余上下蔽一言曰忠愛爲子裳而親上采彼芑而體下亦仁義也而已疇敢後於君者農天下之大本是心足以驗之隨一天之雨賜係萬民之豐瘁九門通兮四野無此疆與彼界登雅頌而穆聆曰大田又噫嘻同八家而受畝界一成而爲溝居箕政而曰一自天子而達庶穀之朝兮祭社時亦維其靈雨雲油然而有作苗勃如而方蘇人情同於重穡孰不顧於先己懿周氏之嬋嫣一君氓兮忘我后冥冥兮大空民熙熙兮春臺以君心而爲心四海同於一畝交相愛而胥顧溢於辭而維何迨三農之望霓曰慰滿於公田及九重之瞻犁願駿發於爾畛夏九歌之勸民湯六禱之責君心歸極而會極耕也中而可觀謠臣工兮瞽庭協宮角而律諧后如天而發育民惟星而從好王春熙而告及捨林葱於西疇入人深於膏澤呼雨師曰公畦三千里之明農八百歲而延祚上有好而下甚亦非古而今斯進士朴宗球二下辟咏葦而士醉后醼鹿而臣保豈直爲此報答大可觀夫誠愛伻保介而夙戒何者私而何公寔忠愛之交至認物我之相忘周之俗也懋本一上下而無間襲文化於雉免驗豳誠於豵豣君民同於一體自井九而無私徠遒人而報春將有事於西疇勞酒日而帝籍饁饟時於婦畝耒耜出於處處若爲地於祈年農憂足於易畝帝力何於卽田登大田而望望有如彼之民情冀知時之沛澤藹就日之群情非徒出於粟麻不知別於溝洫民有是又是君穆如臨於蔀屋凝宸憂於察眉惕田功於擧趾誰云遠於九重若已視於民事繽在上而曁下攬情志而焉如詹同雲而祝君指殷春而勗女其誰與於百姓乃歸之於天子公天下而一心民曰后而君爾犁星燦於拱北紫綸降於俶南誠奚殫於稅一德自洽於奉三中百畝而望霓繄不敢以言私徠千耦而率時猶或恐其捨我聆農鳲而胥勉宛吁咈之氣像將爰明於貽年莫非極於粒蒸知公耳而國耳爛時哉而樂哉蚩蚩野而舞蹈皞皞世而涵濡拚雨化而綴辭繼善頌於今周
정조 22년
戊午三月十一日卯時上御便殿禮房承旨入侍時行左承旨李書九右副承旨李肇源記事官曺錫中金景煥承膺祚以次進伏上曰武所試官望先爲啓下注書出去卽速出牌文所試望承旨出去更爲擬入而武科擧子其數甚多有難當日收殺丹楓亭分所爲之而講亦分二所爲之分所試官亦爲擬入可也書九曰明日殿試時侍臣當爲備員而兩司諸臺或未肅拜或以病不進竝卽牌招以爲進參之地何如上曰依爲之出擧條上曰侍臣違牌人竝許遞今日政以在京無故人差出待下批牌招進參出榻敎上命書榻敎曰明日武科殿試時講則帳殿左右各設一所各差考官二員參考官二員加望擬入又命書榻敎曰明日文武科殿試時行副護軍金祖淳南公轍吏曹參議李勉兢行副護軍李海愚李泰永分所試官假承旨差下牌招仍用於唱榜時又命書榻敎曰明日武科殿試時丹楓亭分所試官則命官一員考官二員參考官二員加望擬入又命書榻敎曰明日文科殿試試官以春到記製述試官兼用肇源曰明政門殿座處所前臨弘化門外大路地勢淺近例以各營入直軍排立南北路以爲禁雜人之地而臨時除出事多掣礙此後殿座時則前一日申役請出標信祗受若値陳賀與朝參誓戒時則當用甲士騎士禁軍而係是出番軍無以先期祗受此則與入直禁軍挾輦軍槍劍軍臨時更請標信出用之意添入於兵曹節目定式施行似好故敢此仰達矣上曰依爲之出擧條命退承史以次退出
정조 22년
戊午三月十一日未時上御便殿都承旨左承旨右副承旨兵曹判書入侍時行都承旨李晩秀行左承旨李書九右副承旨李肇源記事官曺錫中金景煥承膺祚兵曹判書李時秀以次進伏上敎時秀曰武擧人之遭故陳試者或有三次四次陳試者故自前皆爲拔之此則以一陳施行明日不老門亦當分所此則當臨時下敎矣肇源曰分所承旨待令後皆當仍留於闕內乎上曰詳傳下敎後使各申退翌日入來好矣上曰閣臣來待者竝令入來賤臣承命出去與一提學鄭民始原任直閣南公轍檢校直閣金祖淳檢校待敎沈蒙奎偕入進伏上命時秀書九肇源先退民始進前上親考上齋生應製試券訖命書傳敎曰前東伯之替納過矣且經閣職使之入侍賤臣承命出傳與前江原監司徐有防偕入進伏上曰卿準瓜而歸耶有防曰然矣上曰可謂極過矣有防曰二年居外且値連豐好過而還莫非聖恩攸曁矣上曰關東別無可達之事耶有防曰別無陳達之事矣上曰卿今纔入城徐當更見矣命竝退出諸臣以次退出
정조 22년
行都承旨李晩秀坐行左承旨李書九坐行右承旨李益運坐直左副承旨尹致性坐右副承旨李肇源坐直同副承旨兪漢謨坐假承旨李勉兢坐李泰永坐南公轍坐金祖淳坐李海愚坐注書曺錫中仕洪奭周仕直事變假注書鄭日泰仕
정조 22년
傳于兪漢謨曰同副承旨馳詣受香所奉審摘奸以來
정조 22년
以黃海監司李義駿狀啓薦新生石首魚限內不得封進惶恐待罪事傳于李書九曰勿待罪事回諭
정조 22년
李書九以弘文館言啓曰新除授副校理沈興永時在京畿利川地經筵入番事緊請斯速乘馹上來事下諭傳曰依啓
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而春塘臺親臨文武科殿試相値不得爲之之意敢啓傳曰知道
정조 22년
戊午三月十二日辰時上御明政門親臨式年文科殿試及春到記儒生試取仍詣春塘臺親臨式年武科殿試入侍時行都承旨李晩秀行左承旨李書九行右承旨李益運左副承旨尹致性右副承旨李肇源同副承旨兪漢謨假承旨李勉兢南公轍李泰永李海愚金祖淳記事官曺錫中洪奭周金景煥承膺祚檢校待敎李存秀以次侍立上具翼善冠衮龍袍乘輿出交泰門永淸門至明政門降輿陞座文科讀券官領敦寧金履素行吏曹判書閔鍾顯行大司成鄭大容對讀官兵曹參議金啓洛行副護軍朴宗來副修撰金近淳副司直林漢浩等率文科殿試擧人及到記儒生入就位行四拜禮訖試官以次進伏履素進前奏曰近日連爲勞動聖候若何上曰一樣矣履素曰王大妃殿氣候若何上曰一樣矣履素曰惠慶宮氣候若何上曰一樣矣履素曰以臣空疎初豈近似於是任而適因諸大臣之皆有實故雖不得不冒膺殿試則不過編次高下猶或可以冒當而至於到記則係是拔尤賜第之科尤難堪承矣上曰卿雖以未嘗留意於科文有此辭巽而在前亦有武大臣爲命官之例且考試之際主文亦可參助何必過辭乎懸題後當詣武所卿亦先詣也敎時秀曰御路布帳姑爲撤去待衛則使之待令于光德門也又敎書九曰殿試試券之落韻違格及外等以下當不得參榜以此意豫爲申飭于擧人也命鍾顯大容書御題蕩蕩平平室銘仍命揭之上曰宣題之際對讀官不爲出至席末而引儀進前受題極爲駭然矣仍命書榻敎曰當該對讀官事過後禁推當該懸題官引儀拿處仍降座乘輿由光德門明光門靑陽門至春塘臺降輿陞座殿試試所承旨李書九到記試所承旨李益運落後留試所其餘承史閣臣竝以次進伏命書榻敎曰藥房提調金載瓚許遞前望單子入之仍敎曰帳殿與分所試官以班次行禮而丹楓亭分所試官及承旨則先詣整齊擧子可也考官領敦寧金履素兵曹判書李時秀行護軍李漢豐參考官行副護軍申大年金養和副司直李顯默訓鍊院正李謙會講分一所考官行上護軍鄭民始行護軍任嵂參考官行副護軍宋銓僉知中樞府使徐英輔講分二所考官行護軍徐龍輔申應周行副護軍閔光升副司直沈象奎以次入就位行四拜禮訖以次陞殿進伏海愚與丹楓亭分所考官兼戶曹判書金華鎭行大護軍趙心泰參考官行副護軍朴基正李吉培先詣分所命書榻敎曰僉知中樞府事李溏武所試官加差下仍敎曰分所試官柳孝源與李溏李顯默詣不老門分所而假承旨李泰永進去檢飭也時秀曰式年殿試之必以元榜爲壯元舊例也此規久不修明擧子多致紛競今番則依舊例以元榜中多分人爲一榜之魁似合事宜故敢此仰達矣上曰依爲之出擧條時秀曰北闕直赴武士尹起連聞於昨年遭故而北兵營狀啓中起送與懸頉竝不擧論誠極疎忽當該兵使鄭觀采推考尹起連則試記中拔去何如上曰依爲之出擧條時秀曰直赴武士之未及赴殿試而作故者有錄名榜末成給紅牌之例矣今番諸道直赴中作故者爲三人當依例爲之乎上曰依爲之前訓將之曾孫李載弘聞以朞制不得應試云八十元戎宜令見其科慶殿試時特付榜尾唱榜日出給紅牌可也出擧條心泰曰本營左右司鄕軍中直赴之類以鄕武士稱號者槪出於重揀選開樂赴之道而近年以來上番時賜第者則直赴帖必以鄕武士成給自鄕月課試射或使比較時登科者則依舊以鄕軍書塡於帖文中故同是一營軍卒而稱號各異不無向隅之歎自今爲始勿論京外以鄕軍蒙直赴殿試之恩成帖以給時一同以鄕武士塡之俾無異同之弊事出擧條定式以爲永久遵行之地何如上曰依爲之出擧條上曰貫革尺量今番則如例爲之試規則先試柳葉箭而柳葉箭之居不及元榜人續續應講應講後次試帿布鞭芻鐵箭而試放則丹楓亭分所爲之也時秀曰今日軍器寺帳殿擧行萬萬駭然當該官員問名令該府拿問勘罪何如上曰依爲之出擧條肇源跪告矢數執鼓射員呼名等節次竝如例上曰帿布不分貫邊只打三鼓何也宣傳官李甲會曰例本如此云矣上曰豈有如是之理宣傳官詳考兵曹節目以奏也宣傳官金益彬曰取見兵曹節目則貫五邊三矣上曰不知而誤對何也當該宣傳官李甲會記過武擧人等以次應射應講訖上敎心泰曰何當下去華城心泰曰明日欲爲下去矣上曰堤役今幾告畢乎心泰曰疏濬幾皆畢役財力亦不多入而下去之後更當細審矣上曰明日內須爲入抵之地好矣仍命書榻敎曰壯勇大將仍佩往來摠戎使兼察捕將則他邊大將兼察牌招聽傳敎上曰三技居不人更試鞭芻鞭芻如又未入格使往分所試放而其中鐵箭能射人先射鐵箭也應射訖肇源跪告拾箭擂鼓上敎禁衛大將徐有大曰卿孫翼淳旣登第卿其與子若孫盡率全榜擧人出待弘化門外還內時祗迎後仍爲退去也上曰今當還內光德門外布帳姑爲撤去弘化門亦爲姑開待還內後還閉而分所加差試官皆爲出去元試官退去鑄字所修正榜目也左通禮跪啓禮畢上乘輿出靑陽門明光門光德門入明政門永淸門交泰門還內諸臣以次退出
정조 22년
戊午三月十二日申時上御便殿科次入侍時行左承旨李書九記事官洪奭周金景煥承膺祚讀券官領敦寧金履素行吏曹判書閔鍾顯行大司成鄭大容對讀官兵曹參議金啓洛行副護軍朴宗來副修撰金近淳副司直林漢浩以次進伏訖命考殿試試券敎曰殿試入格試券對讀官一人持朱草下去與封彌官尋其封彌眼同編次而貫以紅絲等節如例爲之也有一券落韻者再上曰此券違格旣多合置落科而且多妄發仍書外等違格諸券對讀官持朱草下去與元券相準也啓洛宗來等承命校準訖回奏曰果是元券之違格不是朱草之誤書云矣上曰他券之一處違格者勢難盡置落科旣書違字改以更等使之參榜也又敎曰守廳承旨使之入侍賤臣承命出傳同副承旨兪漢謨進伏考券訖上親坼名命承旨讀奏封內漢謨曰直赴朴察遠之封內當書通政大夫處漏却大夫二字矣上曰科體至重承宣旣言其漏却則不可仍置當以違格拔去乎履素曰然矣仍命拔去坼名未半行右承旨李益運持到記試券入來進伏益運曰李珩封內書其祖之職銜旣曰嘉善大夫同知中樞府事又曰行禮曹佐郞大是違格矣上曰似是錯認與漏却差異而且聞年老實爲可矜矣履素曰封內事體至嚴有難闊狹矣上曰俄券旣已拔去則不可斑駁亦爲拔去而落券三張泮長持去明日招致該擧人曉諭其委折使赴後式殿試也坼名訖命考到記試券上曰箴銘頌本無賜第之規而旣兼殿試故雖出銘題不爲引序者竝當置落科矣考券坼名訖命書傳敎曰春到記殿講居首純通幼學文尙中製述居首銘三中進士金啓溫直赴殿試之次講通幼學李學葵製述三下一生員權徹直赴會試講通幼學韓瑞五製述三下生員趙晉和進士權襈各給二分又命書傳敎曰新恩政事當日爲之又命書榻敎曰再昨日應製三下以上入格儒生到記入格儒生明日待令履素曰禁中更鼓關係不輕而昨夜光政門傳漏自二更一點至於四點竝以初更連打此與一時失錯大異而臣旣親聞則不可置而不論當該摠府入直堂上從重推考兵曹摠府郞廳竝拿問處之傳漏軍令兵曹嚴加科治以懲日後宜矣上曰依爲之出擧條時已五更仍命退諸臣以次退出
정조 22년
行都承旨李晩秀坐行左承旨李書九坐直行右承旨李益運坐左副承旨尹致性坐直右副承旨李肇源坐同副承旨兪漢謨坐注書曺錫中仕洪奭周仕直事變假注書趙璜鎭仕
정조 22년
李晩秀啓白知義禁趙鎭寬除拜後過三日不爲出肅事甚未安依定式推考警責仍卽牌招何如傳曰允
정조 22년
李晩秀啓曰副應敎李魯春謂有情勢陳疏到院原疏纔已退却矣命牌事體何等至重特敎申飭已經兩宿而一向違傲尙不承膺揆以事體萬萬未安從重惟考何如傳曰允
정조 22년
李肇源啓曰事變假注書鄭日泰身病猝重勢難察任今姑改差何如傳曰允
정조 22년
傳于李晩秀曰都承旨入侍藥房提調前望單子入之李秉鼎落點
정조 22년
鄭日泰改差代以趙璜鎭爲事變假注書
정조 22년
兪漢謨啓曰行大司憲宋煥箕掌令李儒修在外執義柳畊掌令鄭㝡成持平申溆李東煥牌招啓辭未下監察茶時之意敢啓傳曰知道
정조 22년
李晩秀以吏批言啓曰今此戊午式年文科甲科第二人三人當付七品職而時無見窠生進直長中仕日最多者依例六品遷轉後推移付職何如傳曰允
정조 22년
有政吏批判書閔鍾顯進參判李敬一病參議李勉兢病行左承旨李書九進以朴孝成爲吏曹正郞李英秀爲戶曹佐郞金相儼爲漢城主簿李仁祜爲引儀李應鼎爲繕工主簿再政典籍李敬參單付文科甲科第一人禮賓主簿姜利八單付武科甲科第一人宗廟直長朴時源單付文科甲科第二人司饔直長韓義運單付文科甲科第三人三政宗廟直長朴時源宣陵直長趙鎭順相換四政以文鳳翼韓宗萬金夢柅洪道潤金尙蘭李世伯張重鎭爲典籍
정조 22년
兵批判書李時秀病參判柳誼病參議金啓洛病參知柳師模入直進右副承旨李肇源進副司直趙德潤曺允遂尹益烈趙台榮尹序東副司果金和鍾以上竝單付副司正李鳳來單付武甲科第二人副司正李萬淳單付武甲科第三人再政副司果權昌益韓重默具晉行閔文洙以上竝單付
정조 22년
以對讀官林漢浩金近淳禁推傳旨傳于尹致性曰分揀
정조 22년
以軍器僉正曺慶信直長金應彪拿處傳旨傳于尹致性曰後勿如是之意令兵判拿入嚴飭拿處分揀
정조 22년
李書九以禮曹言啓曰今三月二十一日式年文武科放榜時親臨與權停例何以爲之而處所以何處擧行乎敢稟傳曰處所以明政殿爲之而權停例磨鍊可也
정조 22년
吏曹啓目粘連觀此弘文館校理李貞運上疏則以爲注書臣曺錫中卽臣之甥姪也春秋兼銜自有應避之嫌而堂后所帶元無遞改之規則臣之兼銜在法當遞亟令選部遞臣春秋之銜以存公格亦爲白有臥乎所相避之法在下當遞而翰林注書所帶春秋例不得減下是白乎所李貞運兼帶春秋館記注官之任今姑減下何如判付啓依允
정조 22년
戊午三月十三日巳時上御便殿禮房承旨入侍時行左承旨李書九左副承旨李肇源記事官洪奭周金景煥承膺祚以次進伏訖命書傳敎曰吏曹判書入侍行吏曹判書閔鍾顯進伏上曰今榜中七十六十以上竝爲區別抄出也書九承命抄出命書傳敎曰今式年文榜中綾州擧人文鳳翼年爲七十八北靑擧人韓宗萬明川擧人金夢柅定州擧人洪道潤年俱七十七定州擧人金尙蘭年爲七十五禮安擧人李世伯年爲七十三京擧人張重鎭年爲七十二應爲老職之年皆能登科可謂稀有爲先典籍加設新恩政擬入寧海擧人權昌益年爲六十九咸興擧人韓重默年爲六十四報恩擧人具晉行年爲六十二淸州擧人閔文洙年爲六十一皆過周甲之年法典內科前五十猶許陞六況六十乎亦令今日政先付司果隨窠調用事分付仍敎鍾顯曰典籍皆以三望備入鍾顯曰宗廟直長相換旣有下敎而可合之人卒難思得趙鎭順曾經陵官人亦勤實矣上曰宗廟令誰也鍾顯曰徐有膺尹載伋二人矣上曰昨日殿試試券多不成說矣鍾顯曰文字工拙固難取人而文旣如是人亦少可用淹滯愈多誠爲可悶矣上曰頃嘗屈指計之則四十八年之間治經之科當爲五百二十八人矣今番老人之參榜者亦已夥然而大抵積久用工年至篤老之人使之成功實爲好矣又敎曰科前五十例皆出六而登科十年聞亦夥然云一番抄出以待賓對之稟處好矣上曰閔文洙與卿幾寸鍾顯曰爲十八寸矣上曰驪興府院君祀孫今在何處鍾顯曰居在豐德矣上曰獻陵陵幸時本家當爲致祭而因陵幸之退期未果矣鍾顯曰旣有言端敢此仰達矣驪興先塋在於齊陵局內而每年端午日伐木去翳旣有揭板定式而頃在先朝亦因相臣筵奏屢次擧行矣近久抛置塋域之傍樹木蓊翳實爲欠典矣上曰卿之所奏甚善矣本陵是潛邸時借葬於閔氏之地而伊時傳聞之事蹟甚爲稀異興王之兆實由於此云矣仍命書傳敎曰今聞前禮判之言驪興府院君家先塋之隣近於齊陵局內者每因大臣或禮堂之提奏許令其家之人與齋郞眼同除治而近久不爲所見甚悶然云年前始興姜文貞墳山別遣摘奸除治後致祭溫陵局內之府院君墳山外竝與諸成之塚別加掃除以追思陵近處諸鄭墳山望祭之故事則驪興家先山所重自別而其所禁護反下於鄭愼成姜諸氏豈不悚然之甚乎令該曹關飭守臣一依舊列每年端午日除治亦令齋郞及守臣詳載謄錄歲以爲式莫或曠廢事亦爲分付又敎曰日前禮曹草記贈右議政安坦大家子孫未免軍役云卿其詳知之乎鍾顯曰臣未知之矣書九曰昔在孝廟朝命申最撰其墓表而家無子孫旁裔主祀旣載於墓表中今所謂子孫者或是主祀之旁裔乎上曰草記姑不賜批卿等退考可據文蹟以待更詢也敎肇源曰開講之久廢可悶右諭善何當上來更爲問知也仍命退諸臣以次退出
정조 22년
戊午三月十三日未時上御便殿都承旨入侍時行都承旨李晩秀記事官洪奭周金景煥承膺祚檢校待敎沈象奎以次進伏訖上曰抄啓文臣申絢聞因其家之失火紅牌見燒云許令該曹更造以給也仍命退諸臣以次退出
정조 22년
行都承旨李晩秀坐行左承旨李書九坐行右承旨李益運坐左副承旨尹致性坐右副承旨李肇源坐直同副承旨李海愚坐直注書曺錫中仕洪奭周仕直事變假注書趙璜鎭仕
정조 22년
李晩秀啓曰同副承旨兪漢謨今日不爲仕進卽爲牌招何如傳曰許遞前望單子入之待下批牌招察任
정조 22년
傳于李書九曰入格儒生入侍
정조 22년
尹致性啓曰義禁府都事來言時囚無得過三日滯囚曾有定式矣時囚罪人沈豐祖朴廷宅捧供金煐李彬等當爲議處而判義禁尹師國知義禁趙鎭寬未肅拜同義禁李益運本院仕進只有同義禁柳誼一員不得備員開坐云判義禁尹師國知義禁趙鎭寬卽爲牌招以爲備員開坐之地何如傳曰允朴廷宅別無可問之端令行公次堂以草記區別功議勘以當律可也
정조 22년
以領敦寧金履素沐浴呈辭傳于李書九曰給由馬
정조 22년
以內醫院提調李秉鼎牌不進推考傳旨傳于李晩秀曰更爲牌招
정조 22년
以內醫院提調李秉鼎再牌不進推考傳旨傳于李晩秀曰更爲牌招
정조 22년
尹致性啓曰行大司憲宋煥箕掌令李儒修在外執義柳畊掌令鄭㝡成持平申溆李東煥牌招啓辭未下監察茶時之意敢啓傳曰知道
정조 22년
傳于李肇源曰坐直承旨入侍
정조 22년
以尹永儀金憲柱囚單子傳于尹致性曰付過放送
정조 22년
以江原監司金履翼狀啓狼川縣民家燒燼事傳于尹致性曰該邑之四十戶甚於大邑之倍其數言念失所之狀極爲矜惻令道伯嚴飭該倅各別顧助期於斯速結構奠接其中小殘戶身役蕩滌無役者還穀勿徵其餘大中各戶還穀亦令勿徵事分付而江陵通川前月被燒民戶以其月終報來未免後時不爲措辭下敎至今如噎在中其間果已結構奠接乎亦爲嚴飭該倅畢奠接後與狼川形止狀聞事一體分付他道則燒戶若夥然登時拔例狀聞惟關東一路膠守故伯李亨逵承旨時筵奏之定式不爲別具狀聞此後依他道例爲之事行會李肇源以都摠府言啓曰副摠管李鼎運以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 22년
尹致性以義禁府言啓曰政院啓辭批旨內朴廷宅別無可問之端令行公次堂以草記區別功議勘以當律可也事命下矣時囚罪人朴廷宅忠淸水使具明遠啓本內所屬舟師各邑鎭軍兵聚點以今二月二十五日依新頒行會使之同日擧行仍卽放送之意措辭申飭趁其聚點之日分遣耳目廉探以來矣至於沔川郡該郡守朴趾源受由上京唐津縣監朴廷宅以原定兼任主張擧行而初不聚點以無欠擧行樣瞞報臣營兩邑聚點之同日擧行勢不能一一親執則以座首替行容或無怪而關係戎政莫重登聞之事初不擧行若是瞞報論以師律萬萬可駭該郡兼任朴廷宅不可以兼官而置之爲先罷黜其罪狀令攸司稟處罪取考律文則大明律不操練軍士條有曰各處守禦官不守紀律不操練軍士者杖八十對制上書詐不以實條有曰報上不以實者杖八十徒二年名例有曰二罪俱發以重者論大典通編推斷條有曰犯私罪杖一百以上告身盡行追奪犯枉法受贓外笞杖竝收贖矣朴廷宅無功議云從重論杖八十收贖告身盡行追奪江原道襄陽府祥雲驛徒二年定配而以啓本內辭意具罪目依例發遣府羅將押送配所何如傳曰允
정조 22년
尹致性以義禁府言啓曰全羅監司李得臣狀啓內大靜前縣監高漢祿昌樂察訪邊景鵬等罪狀令攸司稟處事啓下矣高漢祿下去全羅道濟州地邊景鵬時在任所云依例發遣府羅將竝拿來何如傳曰允
정조 22년
戊午三月十四日卯時上御熙政堂都承旨禮房承旨左副承旨軍士房承旨入格儒生同爲入侍時行都承旨李晩秀行左承旨李書九左副承旨尹致性右副承旨李肇源記事官曺錫中金景煥承膺祚檢校待敎沈象奎以次進伏入格儒生金啓溫崔壽亨朴宗球鄭東晩權襈宋文晦宋文顯任得常李東師金文欽金翼韓羽逵韓象洪李在璣李儒冕洪準源李光顯具康鄭淞兪孟柱李在修金會淵安光宇金鼎元權徹趙晉和等列立庭下上曰儒生以次進前奏姓名而到記賜第人則注書下去呼新來仍令製進進退箋可也啓溫製進謝箋長句三短句四上命進前敎曰年今幾何啓溫曰爲二十六歲矣上曰爾家出及第甚可喜也已命賜樂唱榜遊街時用之可也壽亨等以次進前奏姓名上敎宗球曰爾之罪名尙未蕩滌耶宗球曰然矣上命書傳敎曰同罪獨漏前部官朴宗球罪名蕩滌敎東晩曰爾是今番新榜進士耶東晩曰舊榜矣上曰曾亦被選耶東晩曰前冬被選矣敎襈曰爾之所作何若鄕儒之文耶襈曰倉卒構呈不能成樣矣敎光顯曰爾文中衮襏二字何意光顯曰謂衮衣襏襫之義也上曰此則予亦知之而何其不善用也上命退出敎象奎曰儒生科作令今日謄出入啓可也仍命書公事判付訖命退諸臣以次退出
정조 22년
戊午三月十四日辰時上御重熙堂京畿監司入侍時行右承旨李益運記事官洪奭周金景煥承膺祚京畿監司李在學以次進伏訖上曰巡審之後初見卿矣今番雨澤可謂善得而道內民弊或有可達者乎在學曰兩次雨澤皆得於企望之餘牟麥亦爲善成年事可期豐登而道內別無民弊但各邑穀簿之偏多爲弊處或請以相當穀代捧從當以狀啓仰請矣上曰十邑軍政當遣摘奸而以令申之意姑且徐徐始興果川亦果盡爲釐正乎在學曰營門軍額之不緊名色從後減給者又爲八十餘名摠廳成冊雖已來到而中間濫稱之類亦多該廳之不知者矣黃白之弊幾皆釐正而束伍軍之釐弊姑難盡爲矣上曰黃口之免役以幾歲爲限在學曰以十五歲爲限矣上曰其弊之尤甚者何邑在學曰始興振威兩邑爲尤甚矣上曰勅需穀之四兩作錢民亦不以爲弊乎在學曰四兩作錢別無爲弊而耗條劃送亦合有廟堂知委之文蹟矣勅需米穀多之弊頃承下敎而限以五萬石雖似過多儲留之數若又下此則支勅之需亦必有不足之歎矣上曰另加商量從近區處也在學曰前月園幸時以廣州添餉穀之爲列邑民弊特下釐正之命而備局關辭以爲元穀折米五千餘石屬之道內留庫就某樣穀中耗條三百石每年以詳定價自畿營從便移送事行會矣元穀盡爲留庫而以他穀作錢則名色互換奸弊易生分留文書亦多掣礙臣意則不必以他穀換名以元穀依例糶糴取耗作錢而元穀折米五千二百石耗條若以三百石爲定則盡分擧半分之間其數不得相當此亦爲難便之端大抵此穀之每年盡分實爲民弊今當釐正之時宜有一定之規自今爲始道內各邑所在廣州添餉租一萬三千石每年半留半分取其耗條折米二百六十石自各邑依詳定價每石三兩式作錢移送於該府而不足折米四十石自該府從長措處則糴法可嚴民弊可除故敢此仰達矣上曰所奏甚是依此爲之可也出擧條上曰如是區處實爲畿民省弊之道矣上曰金啓溫昨今年來連獲優等科數可謂好矣而霎時之間製出進退表文亦恰成矣在學曰本以絶才見稱矣上曰今番殿試以封內違格見拔者二人俱是北關之儒而朴察遠本自能文其一人又是年六十以上云可爲矜悶矣仍命退諸臣以次退出
정조 22년
戊午三月十四日辰時上御重熙堂都承旨入侍時行都承旨李晩秀記事官曺錫中金景煥承膺祚原任待敎徐有榘以次進伏上曰判義禁牌招啓辭還給宣傳官李彬等照律待判堂出仕爲之事分付上曰曾聞湖南諸邑多有民斂之弊矣淳昌郡守今登筵近來則其果何如陳奏可也有榘曰湖南斂民之弊紙産四邑爲最而羅州南平則本有民庫之責應者南原則年前又有還米劃給之擧而惟淳昌一邑分定扇紙其數夥然所謂封餘名色又必準元納之數每年所費已爲不些其他年例進上及各樣卜定等應下之需又不下累千餘金其所責應專出於民結收斂故邑弊民瘼漸至於莫可收拾而其來已久變通無策且以進貢之需貽弊於民尤非仰體德意之道若依南原已例本邑留庫穀中毋論某衙門限三千石姑爲貸下存本取耗以補民役而每年耗條中除出幾石次次還報則在公穀別無所損在民役裨益不少庶爲一分矯救之道今因言端敢此仰達而事係穀簿下詢廟堂處之何如上曰苟利於民何循常格且有南原之例依此爲之其餘防役節目與定式亦依南原例釐正後狀聞事分付道臣而雖如此釐弊自巡營若無別般振刷久當依舊此一款一體嚴飭可也出擧條命書傳敎曰慈殿湯劑逐日監進之時提調不爲仕進云向來人言何足掛齒牙間乎從古銓官之遭彈未嘗與言者對辯者所以尊朝廷也藥房提調李秉鼎卽爲牌招使之監煎更勿撕捱又命書傳敎曰科體至嚴封內違格不可不拔去而通政之不書大夫嘉善之竝書行職更思必非渠罪近來籍法不古職銜之書塡雖有違格官長不能致察釐正之致兩邑守令捧現告勘罪兩儒皆北塞之人一是御考賜第者一是年近七十者豈可以非渠之罪公然陳試慶源擧人朴察遠咸興擧人李珩特付榜尾一體唱名命退承史以次退出
정조 22년
戊午三月十四日未時上御便殿同副承旨入侍時同副承旨李海愚記事官曺錫中金景煥承膺祚以次進伏上曰今審應製科作中詔則不善作拔之以賦第二朴宗球作加出科作於政院件事言于二直提學可也仍命退承史以次退出
정조 22년
戊午三月十四日初更上御重熙堂坐直承旨入侍時右副承旨李肇源記事官洪奭周金珍恪承膺祚以次進伏訖上曰山林之上來與否果聞之乎肇源曰聞其欲爲發程而適値疾作未果必欲從近擔舁中路封章云矣上曰雖在蔭官亦欲令以僚屬出入講筵況居旌招之列者豈可不勤招徠承旨亦以必致之意言及而重臣亦爲勸出好矣肇源曰臣父亦嘗以私書勸其必出而每以實病之難强爲辭矣上曰使行果以明日入城耶肇源曰計其日子似當在明而姑未有的奇矣上曰今日之宿於何處問于畿營也賤臣承命出傳肇源曰武科殿試參考官違牌傳旨日前踏下而參考官尹羽烈亦以違牌之人獨爲見漏於傳旨中臣之矇未照檢不勝惶恐而原傳旨付標以入似好故敢此仰達矣上曰依爲之出擧條仍命退承史以次退出
정조 22년
行都承旨李晩秀坐行左承旨李書九病行右承旨李益運坐左副承旨尹致性坐直右副承旨李肇源坐直同副承旨李海愚坐注書洪奭周仕直一員未差假注書李弘謙仕事變假注書趙璜鎭仕
정조 22년
藥房副提調李晩秀啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道
정조 22년
李肇源啓曰備邊司郞廳來言今日賓廳日次而大臣身病不得來會云矣敢啓傳曰知道次對之許久不爲可悶今聞朴春源之言三里受針一度腎兪受炙三百壯近有分明減勢云調治一兩日後日次前待下敎來會事使來言備郞回傳于大臣
정조 22년
李晩秀啓曰行左承旨李書九今日不爲仕進卽爲牌招何如傳曰待開門牌招
정조 22년
傳于李益運曰回還冬至正副使入侍
정조 22년
吏曹迎日縣監鄭晩錫孟山縣監林漢浩竝單付
정조 22년
以臺諫有闕政事取稟傳于李晩秀曰當日爲之
정조 22년
李晩秀啓曰注書有闕代前注書曺錫中被薦人尹命烈具得魯薦狀依例成送吏曹之意敢啓傳曰知道
정조 22년
有政吏批判書閔鍾顯進參判李敬一病參議李勉兢病行都承旨李晩秀進以徐有聞爲獻納金文淳爲內醫提調趙得永爲兵曹正郞趙德潤爲司成李台祥爲昌樂察訪刑曹正郞金基豐司僕主簿鄭柱竝單付遞付京職事承傳孟山縣監林漢浩興陽縣監閔亨默相換盧命鼎爲懿昭墓守衛官具得魯爲注書
정조 22년
兵批判書李時秀進參判柳誼病參議金啓洛入直參知柳師模病右副承旨李肇源進以呂善亨爲知事南漢喆爲都摠經歷閔百勳爲都摠都事同知金鎭都副護軍兪漢謨副司果洪理燮徐翼淳權倚已上竝單付
정조 22년
李晩秀啓曰新除授注書具得魯卽爲牌招何如傳曰允
정조 22년
注書具得魯有頉代以李弘謙爲假注書
정조 22년
以副司果洪理燮徐翼淳望箇傳于李肇源曰宣傳官參上窠仍爲單付
정조 22년
李肇源以兵曹言啓曰宣傳官洪理燮徐翼淳參上宣傳官單付事命下而參上宣傳官只有一窠何以爲之敢稟傳曰一窠權付待窠陞實可也
정조 22년
兵批再政宣傳官洪理燮加設宣傳官徐翼淳竝單付副司果具得魯單付
정조 22년
李肇源以御營廳言啓曰鷹峯下後苑主脈沙汰處補築事已爲筵稟定奪矣始役吉日令日官池景喆推擇則今三月二十一日爲吉云以此日擧行之意敢啓傳曰知道
정조 22년
領敦寧金履素箚曰伏以科榜事體本自嚴重奏御文字尤當審愼而卽伏聞日前殿試武科榜目修整之際擧人之職名役名及居住懸錄之誤至於四十七處之多臣是其時命官不能照檢有此許多違錯昏謬之罪臣實爲首滿心惶恧無地自容伏乞亟降威罰先治臣不職之罪伊日諸試官及兵曹判書試所承旨竝施譴責之典修整時首差備官令攸司從重科治原榜目亟令更爲修整以入恐不可已矣取進止答曰省箚具悉卿懇命官何可親檢卿且兼進文所安心勿辭諸試官及兵曹判書試所承旨事竝依施所謂首差備何責只令兵判嚴治其時執筆宣傳官等罪狀事未前聞貽羞莫甚竝令該府拿問捧供別樣嚴勘榜目令兵曹改書入啓仍傳于李晩秀曰此批答遣史官傳諭
정조 22년
李肇源啓曰因領敦寧金履素箚子諸試官及兵曹判書試所承旨竝施譴責之典事依施事批下矣何傳旨捧入乎敢稟傳曰試官及承旨推考兵曹判書從重推考
정조 22년
李肇源啓曰執筆宣傳官初以四人現告故捧傳旨至於啓下矣卽又以三人見漏追後現告拿處現告之如是不審事未前有極爲可駭原傳旨付標以入而當該次知宣傳官所當重勘本院請推之外無他可施之罰何以爲之敢稟傳曰拿問嚴處
정조 22년
李肇源以兵曹言啓曰依傳敎首差備訓鍊院掌務官池守彬決棍十度嚴治之意敢啓傳曰知道
정조 22년
注書具得魯疏曰伏以臣卽伏見除旨下者以臣爲承政院注書臣誠惝怳感隕不知所以措躬之地也臣百無一似最居人下記注淸選萬萬不稱且堂后薦規自來至嚴曾經者未及區處則未經者不得付職先薦者未及除拜則後薦者不得越次自是不易之例有一於此尙難冒膺況今旣有曾經又有先薦而臣以末擬猥蒙天點官方已違格例冒進實關廉防入直有命召牌儼臨而身居闕中承膺無路玆敢冒陳短章徑出禁扃伏乞聖明俯垂諒察亟命遞改臣濫授之職仍治臣逋慢之罪以存院規以安私分千萬幸甚臣無任云云省疏具悉仗郞瓜旣滿院規皮不存
정조 22년
戊午三月十五日卯時上御誠正閣藥房入診諸承旨持公事入侍時藥房副提調李晩秀行右承旨李益運左副承旨尹致性右副承旨李肇源同副承旨李海愚記事官曺錫中洪奭周金景煥承膺祚檢校待敎李存秀醫官柳光翼金孝儉李敬培李周憲朴春源李惟鑑玄必采吳仁豐丁希泰朴宗潤以次進伏訖晩秀曰日氣頗熱聖體若何上曰一樣矣近來蒸熱無異盛夏矣晩秀曰王大妃殿氣候若何上曰一樣矣晩秀曰惠慶宮氣候若何上曰一樣矣晩秀曰醫官已爲待令使之入診何如上曰置之晩秀曰提調以情勢不爲行公湯劑監煎之節不無可悶處矣上命書傳敎曰以其情勢似難有召卽膺而如彼也故俾許一伸於泮堂更伸於文任則廉隅不可謂之不伸猶復深引豈不過乎然於禮使之道又許其一番遞免甚爲得宜藥房提調李秉鼎今姑許遞仍命讀奏公事肇源讀奏平安監司朴宗甲狀啓完市咨文入送鳳城事義州府尹李基讓狀啓完市咨文入送鳳城事致性讀奏江原監司金履翼啓本罪人朴萬大等放送事平安監司朴宗甲啓本殺獄罪人等同推度數開坐事益運海愚以無公事先退上敎春源曰右相之病何如春源曰腎兪受炙恰爲三百壯三里受針亦爲一度自昨日顯有差復之效矣仍命書次對頉稟啓辭批旨訖上曰使行何時入來今日頗有雨意必趁未雨前入來之意令畿營馳報敎晩秀曰昨日淳昌郡守擧條中專以民庫之弊爲說者有涉如何豈可爲民庫而遽請劃給還穀乎擧條措語改入而仍令有司堂上取考南原紙所釐弊時節目仍於此擧條紙尾消詳行會也又敎曰御史林漢浩鄭晩錫果已來待乎錫中承命出傳回奏曰尙未入來云矣命書傳敎曰昨秋駕過十邑軍丁之弊寬其期限俾各釐正後登聞待登聞當遣考察之行已言於畿伯而先從華城軍丁之年未滿勒定限已過應役者春秋以此兩人差送行繡衣之事雖已按廉欲觀其後擧行勤慢復命後使之待下敎更爲待令則召命已久稽緩若此雖非此兩人豈乏他人事體所在不可無飭前校理林漢浩孟山縣監除授兵曹正郞鄭晩錫迎日縣監除授竝令明日辭朝時任縣監等今日政遞付京職仍命退諸臣以次退出